Up-168/05
Natisni
Opravilna št.:
Up-168/05
Datum odločitve:
21. 4. 2005
ECLI:
ECLI:SI:USRS:2005:Up.168.05
Akt:
Ustavna pritožba A. A. zoper sodbo Vrhovnega sodišča št. I Up 11/2005 z dne 19. 1. 2005
Izrek:
Ustavna pritožba A. A. zoper sodbo Vrhovnega sodišča št. I Up 11/2005 z dne 19. 1. 2005 se ne sprejme.
Evidenčni stavek:
Ustavno sodišče ne sprejme ustavne pritožbe, če pritožnik ne navede kršitev človekovih pravic ali temeljnih svoboščin, do katerih naj bi prišlo z izpodbijanim aktom.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
24. 2. 2005
Vrsta odločitve:
sklep
Vrsta rešitve:
nesprejem ustavne pritožbe
Dokument:
US24543
Up-168/05 - 9
21. 4. 2005
SKLEP
Ustavno sodišče je v postopku za preizkus ustavne pritožbe A. A. iz Ž., na seji senata dne 31. marca 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sodbo Vrhovnega sodišča št. I Up 11/2005 z dne 19. 1. 2005 se ne sprejme.
Obrazložitev
1. Vrhovno sodišče je z izpodbijano sodbo zavrnilo pritožbo ustavnega pritožnika zoper sodbo in sklep Upravnega sodišča št. U 703/2003 z dne 10. 11. 2004. S sodbo je Upravno sodišče zavrnilo njegovo tožbo zoper sklep Univerze v Ljubljani št. A-V-1/01 MK/JM-LL z dne 19. 12. 2001. S tem sklepom je bila zavrnjena pritožba zoper sklep Senata Fakultete za gradbeništvo in geodezijo št. 25/2000 z dne 22. 11. 2000 o zavrnitvi vloge za prvo izvolitev v naziv izredni profesor. Tožbo zoper sklep Senata Fakultete za gradbeništvo in geodezijo je Upravno sodišče zavrglo.
2. Ustavni pritožnik navaja, da je od 28. VI. 1985 v pokoju ter da je že pred upokojitvijo vložil prošnjo za izvolitev v naziv izredni profesor, do česar naj bi bil – kljub temu, da ni imel doktorata znanosti – upravičen po določbah takrat veljavnega Zakona o usmerjenem izobraževanju (Uradni list SRS, št. 11/80 in nasl. – ZUI). Fakultetnim in univerzitetnim organom ter obema sodiščema očita, da te vloge niso upoštevali in so z odločanjem zavlačevali ter da so odločali na podlagi njegovih kasnejših vlog. Odločitve naj bi bile pristranske. Vrhovno sodišče naj mu ne bi pojasnilo, zakaj je Upravno sodišče odločalo na nejavni seji. Sodbi Vrhovnega sodišča očita tudi, da v njej ni pravnega pouka.
3. Po določbi prvega odstavka 50. člena Zakona o Ustavnem sodišču (v nadaljevanju ZUstS) lahko ustavno pritožbo vloži vsakdo, ki meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena človekova pravica ali temeljna svoboščina. Ustavni pritožnik v ustavni pritožbi navaja razloge, zaradi katerih naj bi bil upravičen do naziva izredni profesor, ne zatrjuje pa, da bi mu bila v postopku izdaje izpodbijane sodbe Vrhovnega sodišča kršena kakšna človekova pravica ali temeljna svoboščina. Zato Ustavno sodišče njegove ustavne pritožbe ni sprejelo v obravnavo.
4. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS  ter prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan